吳既赦越，越王句踐反國。欲使范蠡治國政，蠡對曰︰「兵甲之事，種不如蠡；鎮撫國家，親附百姓，蠡不如種。」於是舉國政屬大夫種，而使范蠡與大夫柘稽行成，為質於吳。二歲而吳歸蠡。句踐自會稽歸七年，撫循其士民，士民欲用以報吳。大夫逢同諫曰︰「國新流亡，今乃復殷給，繕飾備利，吳必懼，懼則難必至。且騺鳥之擊也，必匿其形。今夫吳兵加齊、晉，怨深於楚、越，名高天下，實害周室，德少而功多，必淫自矜。為越計，莫若結齊，親楚，附晉，以厚吳。吳之志廣，必輕戰。是我連其權，三國伐之，越承其弊，可克也。」句踐曰︰「善。」居二年，吳王將伐齊。子胥諫曰︰「願王釋齊先越。」吳王弗聽，遂伐齊，敗之艾陵，擄齊高、國以歸。讓子胥。子胥曰︰「王毋喜。」王怒，子胥欲自殺，王聞而止之。越大夫種曰︰「臣觀吳王政驕矣，請試嘗之貸粟，以卜其事。」請貸，吳王欲與，子胥諫勿與，王遂與之。太宰嚭數與子胥爭越議，因讒子胥，王使人賜子胥屬鏤劍以自殺。於是吳任嚭政。